《题陈日华二友堂》
宋代·袁说友

书生作吏从朱墨，官事纷纷何日息。
不堪雁鹜对敲朴，宁解诗书伴松竹。
太丘退食何萧然，笔研不落尘埃边。
前岁读书山水县，今年二友来通川。
料君捧诏还朝日，老盖寒梢应的皪。
此时留与后人看，要使清风继前迹。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。